हमें सिखाने के लिए ‘प्रकृति’ के पास बहुत कुछ होता है। प्रकृति नये-नये आयडिया की उत्पत्ति का केंद्र है। हम जितनी बार इसे देखते हैं, हर बार यह हमें अपने क्रियाकलापों से चकित करती रहती है। यही कारण है कि हमें प्रकृति की गोद में कई आयडिया जन्म लेते हुए दिखाई देते हैं। अतः किसी समस्या के समाधान खोजते समय प्रकृति का सामीप्य और अवलोकन बहुत लाभदायक सिद्ध होता है। सामान्यतः हमें आयडिया तब आते हैं जब हम किसी न किसी समस्या से जूझ रहे होते हैं। अगर हमें गरमी लग रही है और ‘अखबार’ पास में रखा है तो ‘अखबार’ को पंखे के रूप में इस्तेमाल करने का आयडिया हमारे मन में आ सकता है। लेकिन, यही ‘अखबार’ कड़ाके की सर्दी में ओड़ने के रूप में इस्तेमाल किये जाने का आयडिया भी दे सकता है। इस तरह उपयोगिता की दृष्टि से एक ही वस्तु के कई आयाम हो सकते हैं। और, सोचने पर जरूरत या समस्या हमें उस छिपे हुए आयाम को दिखा देती है।